पटना । धीरे धीरे सही मुदा बिहार मे पैघ निवेशक उम्मीद आकार ल रहल अछि। सीमेंट, बिजली आ साइकिल निर्माण क्षेत्र मे पैघ कंपनी बिहार दिस विदा भ चुकल अछि। जे समाद हम समय समय तक अहां तक पहुंचेबाक काज करैत रहलहु अछि। इ समादक सूचना कए सत्य साबित करैत देश क चारिटा पैघ कंपनीक अध्यक्ष सह प्रबंध निदेशक(सीएमडी) पटना पहुंचलाह अछि। बिहार कए अपन निवेश क लेल उपयुक्त बुझलाह आ सरकार स आग्रह केलाह जे बिहार मे हुनका निवेश करबाक मौका देल जाए। एहि मे अभिजीत ग्रुप, हीरो साइकिल्स, एबीजी सीमेंट्स आ श्री सीमेंट्स क मालिक शामिल छथि। राज्य मे पावर प्लांट, सीमेंट आ साइकिल उत्पादन क इकाइयां लगेबा लेल इ कंपनी सबहक सीएमडी उद्योग विभाग क प्रधान सचिव सीके मिश्रा स विस्तार स गप केलथि।
 अभिजीत ग्रुप क सीएमडी अरुण गुप्ता आओर हीरो साइकिल्स क सीएमडी पंकज मुंजाल अलग-अलग चार्टर्ड प्लेन स पटना पहुंचलाह। अरुण गुप्ता मिश्रा स भेंट करि बांका आओर नवादा मे थर्मल इकाइ लगेबाक इच्छा प्रकट केलथि । श्री मिश्रा कहला जे अभिजीत ग्रुप बांका मे 570 एकड़ जमीन ल चुकल अछि। सरकार क स्तर स ओकरा नवादा क सिरदल्ला प्रखंड मे जमीन उपलब्ध करेबाक प्रयास भ रहल अछि। एहि कंपनी कए कोल-ब्लाक सेहो भेट चुकल अछि। इ कोल-ब्लाक ओकरा झारखंड मे आवंटित भेल अछि, जतए स अभिजीत ग्रुप जल्द क खनन आरंभ करि देत। दूटा पावर प्लांट क लेल इ कंपनी प्रदेश मे करीब 10,000 करोड़ क निवेश करि रहल अछि। हीरो साइकिल्स कए बिहटा या हाजीपुर मे जमीन देबाक प्रयास विभाग करि रहल अछि। अगिला सप्ताह कंपनी क एकटा टीम जगह क चयन करबा लेल पटना पहुंचत। कंपनी क सीएमडी पंकज मुंजाल कहला जे बीएमडब्लू स हाल मे भेल हुनकर मोटरसाइकिल बनेबाक नव तकनीक क समझौता भेल अछि। अपन नव मोटरसाइकिल क किछु पार्ट्स क निर्माण कंपनी बिहार मे करत।
 जहां धरि सीमेंट क गप अछि, त एहि क्षेत्र क दूटा पैघ कंपनी प्रदेश मे निवेश करबा लेल तैयार अछि। श्री सीमेंट्स क सीएमडी श्रीनाथ सबूर आ एबीजी सीमेंट्स क सीएमडी शरद श्रीनाली सेहो मिश्रा स भेंट केलथि अछि। एबीजी सीमेंट्स गया मे उत्पादन क इकाई लगेबा लेल प्रयासरत अछि, किया कि इ छत्तीसगढ़ स कच्चा माल आनत। इ कंपनी जहाज निर्माण क क्षेत्र मे पैघ नाम अछि। श्री सीमेंट्स बाढ़ मे इकाई लगेबा लेल तैयार अछि। इ फ्लाई-ऐश स सीमेंट बनाउत, जे एकरा बाढ़ स्थित एनटीपीसी क प्लांट स उपलब्ध होएत। एहि तीनू कंपनी मे स प्रत्येक 200-250 करोड़ क निवेश करत। एहि प्रकार इ चारू पैघ कंपनी राज्य मे करीब 11,000 करोड़ क निवेश करबा लेल तैयार अछि। पैघ गप इ अछि जे इ सबटा सीएमडी पूरा होम-वर्क करि कए पटना आयल छलाह आओर अपन प्रोजेक्ट कए ल कए एतबा गंभीर छलाह जे सरकार हिनकर अधिकतर मांग कए मानि लेलक अछि। 